Oficialusis leidinys L 070 , 14/03/2003 p. 0031 - 0033



Tarybos Sprendimas 2003 m. kovo 6 d. įsteigiantis trišalį socialinį aukščiausio lygio susitikimą augimo ir užimtumo klausimais (2003/174/EB) EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 202 straipsnį, atsižvelgdama į Komisijos pasiūlymą, kadangi: (1) Socialiniai partneriai, dalyvaudami Užimtumo nuolatiniame komitete, įsteigtame 1970 m. gruodžio 14 d. Tarybos sprendimu 70/532/EEB dėl Europos Bendrijų užimtumo nuolatinio komiteto įsteigimo [1], prisideda prie suderintos užimtumo strategijos, priimtos 1997 m. lapkričio 20–21 d. Liuksemburgo Europos Vadovų Tarybos susitikime, įgyvendinimo. (2) 1999 m. birželio 3–4 d. Kelno Europos Vadovų Taryba, dalyvaujant Tarybos, Komisijos, Europos centrinio banko atstovams ir socialiniams partneriams, pradėjo makroekonominių klausimų dialogą. (3) 2000 m. kovo 23–24 d. Lisabonos Europos Vadovų Taryba iškėlė naują ateinančio dešimtmečio strateginį tikslą ir nutarė, kad siekiant įgyvendinti šį tikslą, reikalinga bendra struktūrinių reformų integravimo strategija, suderinta Europos užimtumo strategija, socialinė apsauga ir makroekonominė politika, įgyvendinamos valstybių narių bendrų ekonominių politikų derinimo kontekste. Komisijos komunikate "Europos socialinis dialogas – inovacijų ir pokyčių varomoji jėga" pabrėžiama, kad trišalis socialinių reikalų aukščiausio lygio susitikimas galėtų prisidėti diskutuojant šiais klausimais. (4) Įnešdami bendrą indėlį į 2001 m. gruodžio 14–15 d. Laekeno Europos Vadovų Tarybos susitikimą, socialiniai partneriai nurodė, kad Užimtumo nuolatinis komitetas nesugebėjo integruoti bendros veiklos bei neįgyvendino įvairių procesų, kuriuose jie dalyvavo, darnumo ir rišlumo poreikio. Dėl to jie pasiūlė panaikinti šį komitetą bei nustatyti naują trišalių konsultacijų formą. (5) Įnešdami tokį bendrą indėlį, socialiniai partneriai pasiūlė formalizuoti jų susitikimus su trijule valstybių ir Vyriausybių vadovų bei Komisijos lygiu, kurie pagal Liuksemburgo procesą nuo 1997 m. vyksta Europos Vadovų Tarybos susitikimų išvakarėse. Nuo 2000 metų gruodžio mėnesio šie susitikimai vadinami socialinių reikalų aukščiausio lygio susitikimais, o juose dalyvauja Komisijos pirmininkas ir trijulė – valstybių ir Vyriausybių vadovai, darbo ir socialinių reikalų ministrai bei socialiniai partneriai, kuriuos atstovauja Europos pramonės ir darbdavių konfederacijų sąjunga (UNICE), Europos įmonių, kuriose dalyvauja valstybė, centras (CEEP), Europos amatų, mažųjų ir vidutinių įmonių asociacija (UEAPME), Europos profesinių sąjungų konfederacija (ETUC), Europos profesinio ir valdymo personalo taryba ir Confédération européenne des cadres (CEC). (6) Laekeno Europos Vadovų Taryba atsižvelgė į socialinių partnerių norą plėtoti ir gerinti įvairių Lisabonos strategijos aspektų bendro įgyvendinimo koordinavimą. Ji sutiko, kad toks socialinių reikalų aukščiausio lygio susitikimas ateityje būtų rengiamas prieš kiekvieną pavasario Europos Vadovų Tarybos susitikimą. Tai buvo patvirtinta 2002 m. kovo 15–16 d. Barselonos Europos Vadovų Tarybos susitikime. (7) Šis sprendimas nepažeidžia įvairiose valstybėse narėse vykdomo socialinio dialogo organizavimo ir veikimo. (8) Atsižvelgiant į plėtrą ir atskiro socialinio dialogo raidą, esminę svarbą įgyja kiek įmanoma platesnis socialinių partnerių atstovavimas, taip pat ir jų konsultavimo teisėtumas bei efektyvumas. Dėl to būtina atsižvelgti į Komisijos atliktą tyrimą dėl socialinių partnerių atstovavimo pobūdžio bei visų organizacijų, bet kuriuo aspektu dalyvaujančių socialiniame dialoge Europos mastu, patikslintą sąrašą; šis sąrašas turėtų būti atnaujintas, NUSPRENDĖ: 1 straipsnis Įsteigimas Įsteigiamas trišalis socialinis aukščiausio lygio susitikimas augimo ir užimtumo klausimais (toliau – Aukščiausio lygio susitikimas). 2 straipsnis Tikslas Aukščiausio lygio susitikimo tikslas - laikantis Sutarties ir tinkamai atsižvelgiant į Bendrijos institucijų įgaliojimus, užtikrinti nuolatinę Tarybos, Komisijos ir socialinių partnerių veiksmų darną. Tai leis socialiniams partneriams jų socialinio dialogo plotmėje Europos mastu prisidėti įgyvendinant įvairius integruotos ekonominės ir socialinės strategijos aspektus, įskaitant tvarios plėtros matmenis, kuriems pradžia buvo duota 2000 m. kovo mėnesį Lisabonos Europos Vadovų Tarybos susitikime, papildžius juos 2001 m. birželio mėnesį Goteburgo Europos Vadovų Tarybos susitikime. Tuo tikslu Tarybos, Komisijos ir socialinių partnerių parengiamieji darbai ir diskusijos įtraukiami į įvairius veiksmų derinimo forumus, kur svarstomi ekonominiai, socialiniai ir užimtumo klausimai. 3 straipsnis Nariai 1. Aukščiausio lygio susitikime dalyvauja Tarybai pirmininkaujanti valstybė ir dvi po jos pirmininkausiančios valstybės, Komisija bei aukščiausiu lygiu atstovaujami socialiniai partneriai. Taip pat dalyvauja šių trijų pirmininkaujančių valstybių ministrai bei už darbo bei socialinius klausimus atsakingas komisaras. Atsižvelgiant į darbotvarkę, taip pat gali būti kviečiami dalyvauti šių trijų pirmininkaujančių valstybių kiti ministrai bei kiti komisarai. 2. Socialinių partnerių atstovai suskirstomi į dvi vienodo dydžio delegacijas, kurias sudaro 10 darbuotojų atstovų ir 10 darbdavių atstovų, taip pat atsižvelgiant į poreikį užtikrinti vyrų ir moterų proporcingą dalyvavimą. Kiekvieną delegaciją sudaro Europos skirtingų pramonės šakų organizacijų atstovai, Europos mastu atstovaujantys kontroliuojančio ir vadovaujančio personalo bei mažųjų ir vidutinių verslo subjektų bendruosius arba konkrečius interesus. Techninį darbuotojų delegacijos koordinavimą numato Europos profesinių sąjungų konfederacija (ETUC), o darbdavių delegacijos – Europos pramonės ir darbdavių konfederacijų sąjunga (UNICE). ETUC ir UNICE užtikrina, kad specialių ir sektorinių organizacijų išreikštos pozicijos būtų pilnai atspindėtos ir, tam tikrais atvejais, į savo delegacijas įtraukia kai kurių tokių organizacijų atstovus. 4 straipsnis Pasiruošimas 1. Aukščiausio lygio susitikimo darbotvarkę parengiamųjų susitikimų metu bendrai nustato Tarybai pirmininkaujanti valstybė, Komisija bei Aukščiausio lygio susitikimo darbe dalyvaujančios darbuotojų bei darbdavių skirtingų pramonės šakų organizacijos. 2. Darbotvarkės klausimai aptariami Tarybos susitikime dėl užimtumo, socialinės politikos, sveikatos ir vartotojų reikalų. 3. Aukščiausio lygio susitikimo sekretoriatu rūpinasi Komisija. Būtent pastaroji užtikrina dokumentų paskirstymą laiku. Rengdamas ir organizuodamas susitikimus Aukščiausio lygio susitikimo sekretoriatas atitinkamai susisiekia su ETUC ir UNICE, kurios yra atsakingos už jų atitinkamų delegacijų koordinavimą. 5 straipsnis Veikla 1. Aukščiausio lygio susitikimas vyksta ne rečiau kaip kartą per metus. Susitikimas rengiamas prieš pavasario Europos Vadovų Tarybos susitikimą. 2. Aukščiausio lygio susitikimui bendrai pirmininkauja Tarybos pirmininkas ir Komisijos pirmininkas. 3. Aukščiausio lygio susitikimo posėdžius bendrai šaukia abu pirmininkai savo iniciatyva, pasikonsultavę su socialiniais partneriais. 6 straipsnis Informavimas Abu pirmininkai parengia Aukščiausio lygio susitikimo diskusijų santrauką tam, kad būtų informuoti atitinkami Tarybos struktūriniai padaliniai ir plačioji visuomenė. 7 straipsnis Panaikinimas Sprendimas 1999/207/EB panaikinamas nuo Aukščiausio lygio susitikimo pirmojo posėdžio dienos. 8 straipsnis Įsigaliojimas Šis sprendimas įsigalioja 2003 m. kovo 6 d. Priimta Briuselyje, 2003 m. kovo 6 d. Tarybos vardu Pirmininkas D. Reppas [1] OL L 273, 1970 12 17, p. 25. Sprendimas su paskutiniais pakeitimais, padarytais Sprendimu 1999/207/EB (OL L 72, 1999 3 18, p. 33). --------------------------------------------------